钦定古今图书集成/明伦汇编/官常典/第174卷 > 《为褚谘议蓁让代兄袭封表》前人
## 钦定古今图书集成/明伦汇编/官常典/第174卷 > 《为褚谘议蓁让代兄袭封表》前人

臣蓁言：“昨被司徒符，仰称诏旨，许臣兄贲所请，以臣
袭封南康郡公。臣门籍勋荫，光锡土宇。臣贲世载承
家，允膺长德，而深鉴止足，脱屣千乘，遂乃远谬推恩，
近萃庸薄，能以国让，弘义有归，匹夫难夺，守以勿贰。
昔武始迫家臣之策，陵阳感鲍生之言，张以诚请，丁
为理屈。且先臣以大宗绝绪，命臣出纂傍统，禀承在”
昔，理绝终天，永惟情事，触目崩陨。若使贲高延陵之
风，臣忘子臧之节，是废德举，岂曰能贤。陛下察其丹
款，特赐停绝。不然，投身草泽，苟遂愚诚耳。不任丹慊
之至，谨诣阙拜表以闻，臣诚惶诚恐。